2.9 การจัดการ

(1) โครงสร้างการจัดการ

โครงสร้างกรรมการบริษัท ประกอบด้วยคณะกรรมการทั้งหมด 3 ชุด คือ

(1.1) คณะกรรมการบริษัท ทั้งคณะ มีรายชื่อคือ

มีประธานกรรมการ 1 คน มีเลขานุการกรรมการ 1 คน ตามรายชื่อดังนี้

(1.1.1) ดร.สาธิต อุทัยศรี ประธานกรรมการ

(1.1.2) พล.ต.อ.พรศักดิ์ ดุรงควิบูลย์ กรรมการ

(1.1.3) นางจรี วุฒิสันติ กรรมการ

(1.1.4) นายจงจิตต์ จันทมงคล กรรมการ

(1.1.5) นายหัตถา ศรีสุขพันธ์ กรรมการ

(1.1.6) นางสาวดวงสมร เหาตะวานิช กรรมการ

(1.1.7) นายอรรถพล อนาวิล กรรมการ

(1.1.8) นายขจร ลิมปนเทวินทร์ กรรมการ

(1.1.9) นางวิภาดา ชินธรรมมิตร์ กรรมการ

(1.1.10)พล.ต.ต.วาทิน คำทรงศรี กรรมการและเลขานุการคณะกรรมการ

ขอบเขตอำนาจหน้าที่ของคณะกรรมการบริษัท

กรรมการบริษัททุกคนได้รับการแต่งตั้งโดยมติของที่ประชุมผู้ถือหุ้น คณะกรรมการและกรรมการทุกท่าน
มีอำนาจที่ดูแลบริหารจัดการให้การดำเนินงานของบริษัทมีความก้าวหน้า มีความมั่นคง
ให้เป็นไปตามกฎหมาย ตามวัตถุประสงค์และตามข้อบังคับของบริษัท รวมทั้งมติของที่ประชุมผู้ถือหุ้น

(1.2) คณะกรรมการบริหาร

รายชื่อและตำแหน่งของกรรมการบริหารและวิธีการลงนามผูกพันบริษัท (ผู้มีอำนาจควบคุมไม่มี)

กรรมการจำนวน 4 คน ในจำนวน 10 คนของคณะกรรมการของบริษัท
ปฏิบัติหน้าที่เป็นกรรมการบริหาร กรรมการบริหาร 2 คน มีอำนาจลงนามร่วมกัน
พร้อมประทับตราของบริษัท ผูกพันบริษัทได้ คณะกรรมการบริหาร ประกอบด้วย กรรมการผู้จัดการ
และกรรมการ คือ

(1.2.1) นายอรรถพล อนาวิล กรรมการผู้จัดการ

(1.2.2) นายขจร ลิมปนเทวินทร์ กรรมการบริหาร

(1.2.3) พล.ต.ต.วาทิน คำทรงศรี กรรมการบริหาร

(1.2.4) นางวิภาดา ชินธรรมมิตร์ กรรมการบริหาร

-

ขอบเขตอำนาจหน้าที่คณะกรรมการบริหาร

คณะกรรมการบริหาร มีอำนาจหน้าที่บริหาร และจัดการ
การดำเนินกิจการงานของบริษัทให้เป็นไปด้วยความถูกต้องเรียบร้อย ให้ผู้ร่วมงานตลอดทั้งพนักงาน
เจ้าหน้าที่ ลูกจ้างทุกฝ่ายทุกคน ปฏิบัติงาน ปฏิบัติหน้าที่ ตามขอบเขตความรับผิดชอบอย่างสมบูรณ์
มีประสิทธิภาพ มีประสิทธิผล ถูกต้องและเป็นไปตามวัตถุประสงค์ของบริษัท
เป็นไปตามกฎหมายและข้อบังคับของบริษัท โดยรักษาผลประโยชน์ของผู้ถือหุ้น ทุกคน
ด้วยความระมัดระวัง

(1.3) คณะกรรมการตรวจสอบ ของบริษัท คือ

(1.3.1) นายจงจิตต์ จันทมงคล ประธานคณะกรรมการ

(1.3.2) นายหัตถา ศรีสุขพันธ์ กรรมการ

(1.3.3) นางสาวดวงสมร เหาตะวานิช กรรมการ

ขอบเขตอำนาจหน้าที่ของคณะกรรมการตรวจสอบ

คณะกรรมการตรวจสอบ มีอำนาจหน้าที่ตามข้อบังคับเกี่ยวกับคณะกรรมการตรวจสอบของบริษัท

(2) การสรรหากรรมการและผู้บริหาร

ตามข้อบังคับของบริษัท บริษัทต้องมีคณะกรรมการคณะหนึ่ง ประกอบด้วยกรรมการตรวจสอบอย่างน้อย
5 คน (ไม่ได้กำหนดจำนวนกรรมการอย่างมากไว้แต่อย่างใด)
บริษัทไม่มีคณะกรรมการสรรหากรรมการของบริษัท และกรรมการบริหารแต่อย่างใด

กรรมการของบริษัททุกคน ได้รับการแต่งตั้งโดยมติของที่ประชุมผู้ถือหุ้น
กรรมการบริหารได้รับการคัดเลือกและแต่งตั้งโดยมติของที่ประชุมคณะกรรมการบริษัท
กรรมการบริษัททุกคน ตลอดทั้งกรรมการบริหาร มีอำนาจหน้าที่ดูแล บริหารจัดการ
ให้การดำเนินงานของบริษัท มีความก้าวหน้า มีความมั่นคง ให้เป็นไปตามกฎหมาย
ตามวัตถุประสงค์และตามข้อบังคับของบริษัท รวมทั้งมติของที่ประชุมผู้ถือหุ้น

ไม่มีกรรมการที่มาจากผู้ถือหุ้นรายใหญ่ เป็นกลุ่มแต่อย่างใด
สิทธิ์ของผู้ถือหุ้นรายย่อยในการแต่งตั้งกรรมการ เช่น cumulative voting ไม่มี
วิธีการที่ใช้ในการประชุมใหญ่ผู้ถือหุ้น องค์ประชุม การออกเสียงและการลงมติ
เป็นไปตามกฎหมายที่ว่าด้วยบริษัทมหาชนและประมวลกฎหมายแพ่งและพาณิชย์ทุกประการ
ผู้ถือหุ้นรายย่อย ทุกคนมีสิทธิ์เข้าประชุม มีสิทธิเสนอชื่อบุคคลใด ให้ที่ประชุมผู้ถือหุ้น
มีมติแต่งตั้งเป็นกรรมการของบริษัท แม้บุคคลนั้นไม่ได้เป็นผู้ถือหุ้น

ไม่มีข้อจำกัดเรื่องสัดส่วนกรรมการที่เป็นตัวแทนของผู้ถือหุ้น ไว้แต่อย่างใด

การ (สรรหา) แต่งตั้งกรรมการบริหาร กรรมการตรวจสอบ
โดยที่ประชุมของคณะกรรมการบริษัททั้งคณะ

(3) ค่าตอบแทนผู้บริหาร

1.  (1) ค่าตอบแทนที่เป็นตัวเงิน

-   ค่าตอบแทนรวม

ค่าตอบแทนของกรรมการบริษัทนั้น ที่ประชุมใหญ่สามัญผู้ถือหุ้น ครั้งที่ 2/2537 เมื่อวันที่ 22 มีนาคม
2537 ได้มีมติกำหนดค่าตอบแทนกรรมการและกรรมการบริหาร รวม 2,000,000.00 บาท
(สองล้านบาทถ้วน) ต่อปี

ในปี พ.ศ. 2545 ณ วันที่ 31 ธันวาคม 2545 จ่ายค่าตอบแทนให้กรรมการบริษัท 10 คน
รวมเป็นจำนวนเงิน 1,402,635 บาท

ในปี พ.ศ. 2545 ณ วันที่ 31 ธันวาคม 2545 จ่ายเงินเดือนให้กรรมการบริหาร 4 คน
รวมเป็นจำนวนเงิน 4,504,000 บาท และระดับผู้อำนวยการ ผู้จัดการฝ่าย 10 คน
เป็นจำนวนเงิน 3,654,000 บาท

บริษัทมีเหตุผลทางด้านการบริหารงานบุคคล และเหตุผลเกี่ยวกับการสงวนทรัพยากรบุคคล
จึงไม่เปิดเผย ค่าตอบแทนเป็นจำนวนรายของกรรมการบริหาร รวมทั้งผู้บริหาร 4 ราย

(2) ค่าตอบแทนอื่น (ไม่มี)

(4) การกำกับดูแลกิจการ

คณะกรรมการของบริษัท และคณะกรรมการบริหารได้ปฏิบัติตามข้อพึงปฏิบัติที่ดี
ตามแนวทางของตลาดหลักทรัพย์ แล้วดังนี้

ข้อ 1. นโยบายเกี่ยวกับการกำกับดูแลกิจการ

คณะกรรมการของบริษัทได้กำหนดนโยบายเกี่ยวกับการกำกับดูและกิจการ
เนื่องจากเห็นว่าเป็นสิ่งที่มีความสำคัญและจำเป็นต่อการดำเนินธุรกิจให้มีการเจริญเติบโตที่ยั่งยืนได้
คณะกรรมการบริษัทมีความมุ่งมั่น และตั้งใจที่จะปฏิบัติตามหลักการดังกล่าวในทุกข้อ
โดยได้กำหนดไว้เป็นนโยบายและทิศทางการดำเนินงานของบริษัทไว้
และได้ให้ความสำคัญต่อระบบการควบคุมภายในและการตรวจสอบภายใน
ตลอดทั้งการกำกับดูแลฝ่ายบริหารให้ดำเนินการตามนโยบายอย่างมีประสิทธิภาพและจริงจัง
ทั้งนี้ก็เพื่อประโยชน์ในระยะยาวของผู้ถือหุ้น ภายใต้กรอบของจริยธรรมทางธุรกิจ
และกรอบของกฎหมาย

ข้อ 2.สิทธิของผู้ถือหุ้น

ในปี 2545 คณะกรรมการได้จัดให้มีการประชุมผู้ถือหุ้นสามัญประจำปี จำนวน 1 ครั้ง
โดยได้ประชุมในวันที่ 25 เมษายน 2545 และเริ่มประชุมในเวลาประมาณ 10.00 น. ณ.
ห้องประชุมชั้น 2 ของอาคารบรรษัทเงินทุนอุตสาหกรรมแห่งประเทศไทย เลขที่ 1770
ถนนเพชรบุรีตัดใหม่ แขวงบางกะปิ เขตห้วยขวาง กรุงเทพมหานคร
คณะกรรมการได้ทำหนังสือบอกกล่าวเชิญผู้ถือหุ้นประชุม ส่งให้ บจ.ศูนย์รับฝากหลักทรัพย์
(ประเทศไทย) ส่งให้ถึงผู้ถือหุ้นทุกคน ก่อนวันประชุมมากกว่า 10 วันทำการ
โดยได้ส่งระเบียบวาระการประชุมพร้อมข้อมูลที่เกี่ยวข้อง
เพื่อประกอบการพิจารณาในการประชุมอย่างครบถ้วน ในการประชุม
มีกรรมการอิสระของบริษัทหลายท่านได้รับมอบฉันทะให้เข้าประชุมแทน
จากผู้ถือหุ้นรายย่อยที่ไม่สามารถไปเข้าประชุมได้อีกด้วย การประชุมผู้ถือหุ้นทุกครั้ง
ประธานการประชุม ได้เปิดโอกาสให้ผู้ถือหุ้น หรือผู้รับมอบฉันทะได้เสนอ
และแสดงความคิดเห็นในทุกวาระการประชุม

ข้อ 3 สิทธิของผู้มีส่วนได้เสีย

การประกอบการอุตสาหกรรมของบริษัท ไม่ก่อให้เกิดฝุ่นละออง ไม่มีเสียงดัง ไม่มีน้ำเสีย
และการประกอบการได้ปฏิบัติตามกฎหมายและกฎข้อบังคับของทางราชการ เช่น กรมโรงงาน
และกองควบคุมมลพิษ อย่างเคร่งครัด ฉะนั้น ประชาชน
และชุมชนที่อยู่อาศัยใกล้เคียงจะไม่มีความเดือดร้อนรำคาญใจ

บริษัทได้ให้ความสำคัญต่อสิทธิของผู้มีส่วนได้เสียทุกกลุ่ม โดยเฉพาะพนักงาน
ทั้งนี้เพราะสำหรับความปลอดภัยของพนักงาน เป็นลำดับที่สำคัญ อันดับแรก บริษัทได้ใช้อุปกรณ์ป้องกัน
เช่น หมวก และถุงมือที่มีคุณภาพดี เป็นต้น

ข้อ 4 การประชุมผู้ถือหุ้น

ในการ การประชุมผู้ถือหุ้นสามัญประจำปีของบริษัท ครั้งที่ 1/2545 ในวันที่ 25 เมษายน 2545
มีกรรมการเข้าประชุม 5 ท่าน มีผู้ถือหุ้นมาเข้าประชุม 30 คน มีหุ้นรวม 81.73 %
ของจำนวนหุ้นทั้งหมด บรรยากาศในการประชุมเป็นไปด้วยความเรียบร้อย
โดยผู้เป็นประธานการประชุมได้เปิดโอกาสให้ผู้ถือหุ้นใช้สิทธิในการตรวจสอบการดำเนินงานของบริษัท
สอบถามและแสดงความคิดเห็น หรือเสนอข้อคิดเห็นได้อย่างเท่าเทียมกัน
เรื่องการบันทึกรายงานการประชุมผู้ถือหุ้น ได้จดบันทึกการประชุมไว้อย่างครบถ้วน
รวมทั้งชื่อนามสกุลผู้เสนอ ผู้สอบถาม ผู้แสดงความคิดเห็น
และหลังจากการประชุมเสร็จสิ้นลงบริษัทได้จัดทำรายงานการประชุมไว้เป็นหลักฐานทันที

ข้อ 5 ภาวะผู้นำและวิสัยทัศน์

คณะกรรมการของบริษัท ได้ร่วมกันแสดงวิสัยทัศน์ที่กว้างไกลในการพิจารณา
แก้ไขเพิ่มเติมในการทำแผนธุรกิจและการทำงบประมาณของบริษัทในปีต่อไป ซึ่งจะมีภาระกิจ กลยุทธ์
เป้าหมาย และโครงการใหม่ที่เป็นไปได้และมีความชัดเจน ซึ่งกรรมการผู้จัดการ
ร่วมกับกรรมการบริหาร และฝ่ายจัดการทำเสนอ
ทั้งนี้เพื่อฟื้นฟูการประกอบธุรกิจของบริษัทที่มีผลขาดทุน ให้ได้มีผลดีขึ้น

ข้อ 6 ความขัดแย้งทางผลประโยชน์

คณะกรรมการของบริษัท ได้ตระหนักถึงรายการที่มีความขัดแย้งทางผลประโยชน์
และรายการที่เกี่ยวโยงกัน คณะกรรมการของบริษัทจึงได้มีการพิจารณากันอย่างรอบคอบ
และกำชับให้ฝ่ายบริหารได้ปฏิบัติตามหลักเกณฑ์ของตลาดหลักทรัพย์ทั้งหมด
โดยให้ทำการเปิดเผยไว้ในรายงานประจำปี และแบบรายงาน 56-1 ให้ครบถ้วน

ข้อ 7 จริยธรรมธุรกิจ

ในการประชุมคณะกรรมการทุกครั้ง ประธานกรรมการได้เน้นถึงจุดยืนที่จะปฏิบัติหน้าที่อย่างซื่อสัตย์
สุจริต ถูกต้อง ชอบธรรม เป็นไปตามข้อบังคับและกฎหมาย จะละเว้นการปฏิบัติที่ไม่ถูกต้อง
ไม่เหมาะสม ทั้งในสิ่งที่ไม่ได้มีข้อบังคับและกฎหมายห้ามไว้ และยังได้กำชับให้ฝ่ายจัดการ
และพนักงาน ปฏิบัติตามอีกด้วย

บริษัทได้ออกหนังสือเวียนสื่อสารให้พนักงานทุกฝ่ายยึดถือปฏิบัติตามแนวทางดังกล่าว
และได้กวดขันติดตามผลการปฏิบัติอยู่เป็นประจำ รวมถึงกำหนดบทลงโทษทางวินัยไว้ด้วย

ข้อ 8 การถ่วงดุลของกรรมการที่ไม่เป็นผู้บริหาร

คณะกรรมการบริษัทมีจำนวน 10 คน ประกอบด้วย คณะกรรมการบริหาร 4 คน
กรรมการที่เป็นตัวแทน บรรษัทเงินทุนอุตสาหกรรมแห่งประเทศไทย ซึ่งเป็นผู้ถือหุ้น 1 คน
กรรมการตรวจสอบ 3 คน บริษัทมีกรรมการที่เป็นอิสระทั้งหมด 4 คน
ดังรายละเอียดปรากฏอยู่ในรายงานข้อ 2.9

อย่างไรก็ตามบริษัทมีนโยบายที่จะปรับจำนวนกรรมการที่เป็นอิสระให้ไม่น้อยกว่า 1 ใน 3
ของกรรมการทั้งคณะในปีถัดไป

ข้อ 9 การรวมหรือแยกตำแหน่ง

ประธานกรรมการ ไม่เป็นบุคคลเดียวกันกับ กรรมการผู้จัดการ
เพื่อเป็นการแบ่งแยกหน้าที่ในการกำหนดนโยบายการกำกับดูแล และการบริหารงานประจำ
และประธานกรรมการ เป็นกรรมการอิสระ ตามความหมายของตลาดหลักทรัพย์
และไม่มีความสัมพันธ์ใดๆ กับฝ่ายบริหาร

ข้อ 10 ค่าตอบแทนกรรมการและผู้บริหาร

ในการประชุมสามัญประจำปีผู้ถือหุ้นครั้งที่ 2/2537 เมื่อวันที่ 22 มีนาคม 2537
ได้มีมติกำหนดค่าตอบแทนให้กรรมการเป็นเงินจำนวนรวมไม่เกิน 2,000,000.-บาท
(สองล้านบาท) ต่อปี ซึ่งยังไม่เคยจ่ายเกิน
แต่ถึงอย่างไรก็ตามในการประชุมสามัญผู้ถือหุ้นในครั้งต่อไป
จะนำเสนอเรื่องค่าตอบแทนให้ที่ประชุมทราบอีกด้วย

ค่าตอบแทนผู้บริหาร :
ค่าตอบแทนผู้บริหารเป็นไปตามหลักการและนโยบายที่คณะกรรมการบริษัทกำหนด
ซึ่งเชื่อมโยงกับผลการดำเนินงานของบริษัทและผลการดำเนินงานของผู้บริหารแต่ละท่าน
โดยอนุกรรมการกำหนดค่าตอบแทนเป็นผู้พิจารณาและนำเสนอจำนวนค่าตอบแทนที่เหมาะสมต่อคณะกรรมการบริษัทเพื่อพิจารณาและอนุมัติขั้นสุดท้าย

ข้อ 11 การประชุมคณะกรรมการ

คณะกรรมการมีกำหนดประชุมโดยปกติ อย่างน้อยไตรมาสละ 1 ครั้ง
และมีการประชุมพิเศษเพิ่มตามความจำเป็น โดยมีการกำหนดวาระชัดเจน ล่วงหน้า
และมีวาระพิจารณาติดตามผลการดำเนินงานเป็นประจำ
เลขานุการคณะกรรมการบริษัทได้จัดทำหนังสือเชิญประชุม
พร้อมระเบียบวาระการประชุมและเอกสารก่อนการประชุมล่วงหน้ามากกว่า 10 วัน
เพื่อให้คณะกรรมการได้มีเวลาศึกษาข้อมูลอย่างเพียงพอก่อนเข้าร่วมประชุม
ปกติการประชุมแต่ละครั้งจะใช้เวลาประมาณ 3 ชั่วโมง โดยในปี 2545 ที่ผ่านมา
คณะกรรมการมีการประชุมตามวาระปกติจำนวน 6 ครั้ง และประชุมตามวาระพิเศษ จำนวน 5 ครั้ง
รวมทั้งสิ้น 11 ครั้ง

ข้อ 12 คณะอนุกรรมการ

บริษัทยังไม่มีคณะอนุกรรมการกำหนดค่าตอบแทน
แต่มีกระบวนการพิจารณาค่าตอบแทนเบื้องต้นที่เหมาะสม
โดยใช้ข้อมูลค่าตอบแทนของบริษัทในอุตสาหกรรมเดียวและมีขนาดใกล้เคียงกัน
รวมทั้งผลประกอบการของบริษัทประกอบการพิจารณากำหนด
ก่อนนำเสนอความเห็นต่อที่ประชุมผู้ถือหุ้นเพื่อพิจารณาตัดสินใจขั้นสุดท้าย

เรื่องคณะกรรมการสรรหา นั้น ในทางปฏิบัติแต่เดิมมา ได้ใช้คณะกรรมการทั้งคณะ
ในโอกาสเมื่อมีการเสนอแต่งตั้งกรรมการของบริษัทเพิ่มเติม
คณะกรรมการจะออกคำสั่งแต่งตั้งกรรมการของบริษัท เป็นกรรมการสรรหาอย่างน้อย 3 คน
เพื่อให้มีหน้าที่ ปฏิบัติการสรรหาตามหลักการที่ดีต่อไป

ข้อ 13 ระบบการควบคุมและการตรวจสอบภายใน

บริษัทได้ให้ความสำคัญต่อระบบการควบคุมภายใน ทั้งในระดับบริหาร
และระดับปฏิบัติงานที่มีประสิทธิภาพ จึงได้กำหนดภาระหน้าที่ อำนาจการดำเนินการของผู้ปฏิบัติงาน
ผู้บริหาร ไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามผลการควบคุม มีการประเมินผลแยกออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม

นอกจากนี้ ยังมีการควบคุมภายในที่เกี่ยวกับระบบการเงิน
โดยบริษัทได้จัดให้มีระบบรายงานทางการเงินเสนอผู้บริหารสายงานที่รับผิดชอบ

บริษัทมีฝ่ายตรวจสอบภายใน
ทำหน้าที่ตรวจสอบเพื่อให้มั่นใจว่าการปฏิบัติงานหลักและกิจกรรมทางการเงินสำคัญของบริษัทได้ดำเนินการตามแนวทางที่กำหนดและมีประสิทธิภาพ
รวมถึงตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัท

เพื่อให้หน่วยงานตรวจสอบภายในมีความเป็นอิสระ
สามารถทำหน้าที่ตรวจสอบและถ่วงดุลได้อย่างเต็มที่ คณะกรรมการจึงกำหนดให้ฝ่ายตรวจสอบภายใน
รายงานผลการตรวจสอบโดยตรงต่อคณะกรรมการตรวจสอบ
และได้รับการประเมินผลจากคณะกรรมการตรวจสอบด้วย

การบริหารความเสี่ยง

บริษัทได้จัดให้มีการบริหารความเสี่ยงเพื่อลดความเสียหายที่อาจเกิดขึ้นและเป็นหลักประกันของการดำรงอยู่อย่างมั่นคง
โดยคณะกรรมการได้ประชุมร่วมกับคณะกรรมการตรวจสอบสัปดาห์ละ 1 ครั้ง

(ประชุมทุกวันอังคาร) เพื่อเป็นการเตือนภัย และบริหารความเสี่ยง
เพื่อทำหน้าที่กำหนดขอบเขตและนโยบายในการบริหารความเสี่ยงของบริษัท มาโดยตลอด

ข้อ 14 รายงานของคณะกรรมการ

คณะกรรมการบริษัท เป็นผู้รับผิดชอบต่องบการเงินรวมของบริษัทและบริษัทย่อย
และสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่ดีที่สุดในการจัดทำ
รวมทั้งการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการได้จัดให้มีการดำรงรักษาไว้ ซึ่งระบบควบคุมภายในที่มีประสิทธิผล
เพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สิน
และเพื่อให้ทราบจุดอ่อนเพื่อป้องกันไม่ให้เกิดการทุจริตการดำเนินการที่ผิดปกติอย่างมีสาระสำคัญ

ในการนี้ คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่ไม่เป็นผู้บริหารเป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
และความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการมีความเห็นว่า ระบบการควบคุมภายในรายงานของบริษัท
โดยรวมอยู่ในระดับที่น่าพอใจ
และสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทและบริษัทย่อย
ณ วันที่ 31 ธันวาคม 2545

ข้อ 15 ความสัมพันธ์กับผู้ลงทุน

คณะกรรมการบริษัทตระหนักดีว่าข้อมูลของบริษัทฯ ทั้งที่เกี่ยวกับการเงิน
ล้วนมีผลต่อกระบวนการตัดสินใจของผู้ลงทุนและผู้ลงทุนและผู้มีส่วนได้ส่วนเสียของบริษัท
จึงได้กำชับให้ฝ่ายบริหารดำเนินการในเรื่องที่เกี่ยวกับการเปิดเผยข้อมูลที่ครบถ้วน
ตรงต่อความเป็นจริง เชื่อถือได้ สม่ำเสมอ และทันเวลา ซึ่งฝ่ายบริหารของบริษัทฯ
ได้ให้ความสำคัญและยึดถือปฏิบัติมาโดยตลอด

ในส่วนของงานด้านผู้ลงทุนสัมพันธ์นั้น บริษัทยังไม่จัดตั้งหน่วยงานขึ้นเฉพาะ แต่ได้มอบหมายให้
น.ส.ปิยธิดา สิริธนาเพชร ผู้จัดการฝ่ายการเงิน ทำหน้าที่ติดต่อสื่อสารกับผู้ลงทุนสถาบัน ผู้ถือหุ้น
รวมทั้งนักวิเคราะห์และภาครัฐที่เกี่ยวข้อง เนื่องจากกิจกรรมในเรื่องดังกล่าวยังมีไม่มากนัก
ซึ่งผู้ลงทุนสามารถติดต่อขอทราบข้อมูลบริษัท ได้ทางโทรศัพท์ 02-311-1371-6 และทาง
http://www.lancerpen.com email : dtc@lancerpen.com

(5) การดูแลเรื่องการใช้ข้อมูลภายใน

บริษัทได้แจ้งให้ผู้บริหารทราบถึงเรื่องที่จะต้องรายงานการเปลี่ยนแปลง
การได้มาซึ่งหุ้นของบริษัทต่อตลาดหลักทรัพย์ตามแบบของตลาดหลักทรัพย์
และรายงานให้ที่ประชุมคณะกรรมการทราบ เมื่อมีการประชุมทุกครั้ง
โดยกำหนดไว้เป็นวาระการประชุมด้วยทุกครั้ง

บริษัทได้ออกคำสั่งในเรื่องการป้องกันการรั่วไหลของข้อมูลทางการเงิน การบัญชี การผลิต
ไม่ให้บุคลากรระดับอื่นที่ไม่เกี่ยวข้อง ได้เข้าถึงและล่วงรู้ และยังมีคำสั่งห้ามนำเอกสารต่างๆ
ที่เป็นของบริษัทออกนอกบริษัท มีการกำหนดการควบคุม การส่งออกเอกสารทางโทรสาร
ด้วยบุคลากรที่เชื่อถือได้ โดยกรรมการตรวจสอบได้ตรวจสอบ
และทดสอบการปฏิบัติอยู่อย่างสม่ำเสมอ โดยเฉพาะในช่วงก่อน 1 เดือนที่จะมีการปิดงบการเงิน
ทุกไตรมาส และในรอบปีบัญชี

(6) บุคลากร

ปี พ.ศ. 2545 ณ วันที่ 31 ธันวาคม 2545 พนักงานของ บมจ.ดี.ที.ซี.อินดัสตรี่ส์ มีรวมทั้งหมด
866 คน เป็นพนักงานในสาย(โรงงาน)การผลิต มีรวม 670 คน พนักงานสำนักงาน มี 196 คน
ไม่มีการเปลี่ยนแปลงพนักงานมากอย่างมีนัยสำคัญแต่อย่างใด
ไม่มีข้อพิพาทเรื่องแรงงานที่สำคัญตลอดระยะ 3 ปี ที่ผ่านมา
บริษัทได้จ่ายเงินเดือนและโบนัสให้พนักงานอย่างสมประโยชน์ที่บริษัทได้รับผลงาน
และได้จ่ายเงินสมทบกองทุนประกันสังคมให้พนักงานอย่างถูกต้อง

พนักงานทุกสาย ทุกฝ่ายจะได้รับประสบการณ์ในการทำงาน ในด้านการผลิต พนักงานที่เริ่มงานใหม่
ไร้ฝีมือจะได้รับการฝึกฝน จนเป็นแรงงานมีฝีมือ โดยเฉพาะในหน้าที่ช่างทุกสาขา
บริษัทได้ส่งช่างและวิศวกรไปฝึกอบรมและดูงานในต่างประเทศมาทุกระยะ พนักงานการเงินและบัญชี
บริษัทได้ส่งไปให้เข้าร่วมอบรมสัมมนา ในหลักสูตรต่างๆ เสมอ